Αντρέα Πατσιέντζα

Ο Αντρέα Πατσιέντζα (Andrea Pazienza, 23 Μαΐου 1956 - 16 Ιουνίου 1988) ήταν Ιταλός δημιουργός κόμικς, εικονογράφος και ζωγράφος. Συγκαταλέγεται ανάμεσα στους πιο σημαντικούς ευρωπαίους δημιουργούς κόμικς.

 Γεννήθηκε στο Σαν Μπενεντέττο κι άρχισε να ζει μόνος του από μικρή ηλικία, όταν το 1968 μετακόμισε στην Πεσκάρα για τις γυμνασιακές σπουδές του. Γράφτηκε στο καλλιτεχνικό λύκειο της πόλης και γνωρίστηκε με έναν άλλο από τους μετέπειτα γνωστούς Ιταλούς κομίστες, τον Τανίνο Λιμπερατόρε. Τον καιρό που βρισκόταν στο Λύκειο άρχισε να δημιουργεί τα πρώτα του κόμικς, και μαζί μ' άλλους καλλιτέχνες συμμετείχε μέχρι το 1973 στο καλλιτεχνικό εργαστήρι Convergenze. Τελειώνοντας το λύκειο το 1974, γράφτηκε στη Σχολή Καλών Τεχνών (DAMS) του πανεπιστημίου της Μπολόνια και δημοσίεψε, τo 1977, το κόμικ Οι εκπληκτικές περιπετειες του Πεντοθάλ, που περιγράφει τη ζωή και τα αδιέξοδα της νεολαίας του '70, στο ένθετο Alter Alter του περιοδικού Linus. Τον ίδιο χρόνο, μαζί με τον Φίλιππο Σκότζαρι, τον Στέφανο Ταμπουρίνι, τον Μάσσιμο Ματτιόλι και τον Τανίνο Λιμπερατόρε δημιούργησε το περιοδικό κόμικς Cannibale. Απ' το 1979 ως το 1981 συμμετείχε στην έκδοση του περιδικού Il Male και το 1980, μαζί με την εκδοτική ομάδα του Cannibale και τον Βιντσέντζο Σπαράνια δημιούργησε το περιοδικό Frigidaire, που θα γινόταν σημείο αναφοράς για την ευρωπαϊκή σκηνή εναλλακτικών κόμικς. Στο Frigidaire έκανε την πρώτη του εμφάνιση και ο πιο γνωστός ήρωας του Πατσιέντζα, ο Τζανάρντι, αδίστακτος αρχηγός μιας τριάδας βίαιων νέων, σχόλιο καταρχήν πάνω στο χαρακτήρα που έπαιρνε η ιταλική κοινωνία. Στο πρώτο μισό της δεκαετίας του '80 συνέχισε να δημιουργεί ασταμάτητα, μη περιοριζόμενος στα κόμικς. Έκθεσε τα έργα ζωγραφικής του, μεταξύ άλλων, στο Μουσείο Μοντέρνας Τέχνης της Μπολόνια, στο Μιλάνο και τη Ρώμη. Δημιούργησε επίσης εξώφυλλα δίσκων, αφίσες για ταινίες (μεταξύ άλλων για την Πόλη των Γυναικών του Φεντερίκο Φελλίνι), κοστούμια για θέατρο αλλά και για τη μόδα, διαφημιστικές αφίσες. Το 1984 μετακόμισε στο Μοντεπουλτσιάνο και τον επόμενο χρόνο γνώρισε τη Μαρίνα Κομαντίνι, που παντρεύτηκε το 1986. Συνέχισε να δημοσιεύει κόμικς σε πολλά ιταλικά περιοδικά, όπως το Avaj, ένθετο του Linus, το Tango, ένθετο της εφημερίδας L'Unità, το Zut, το Comic Art, το Corto Maltese. Τη νύχτα της 16ης Ιουνίου του 1988 πέθανε από υπερβολική δόση ηρωΐνης, στην οποία ήταν παλιότερα εξαρτημένος, σε ηλικία 32 ετών. Είναι θαμμένος στο νεκροταφείο του Σαν Σεβέρο, της πόλης όπου μεγάλωσε. Η γλώσσα και η θεματολογία των κόμικς του, αλλά και ο τρόπος ζωής του, τον έκαναν εξαιρετικά δημοφιλή στους νέους - χαρακτηρίζεται "ροκ σταρ κομίστας". Μαζί με τη ζωντάνια και την άνεση στο σχέδιό του, που πολλές φορές παίζει ανάμεσα στο κόμικ και τη ζωγραφική, καθιερώθηκε σαν ένας από τους σημαντικότερους ευρωπαίους δημιουργούς που, μαζί με την υπόλοιπη ομάδα του Frigidaire, άλλαξαν την ιταλική αλλά και την ευρωπαϊκή σκηνή των κόμικς. Στη μνήμη του έχει δημιουργηθεί στην Κρεμόνα το "Κέντρο Κόμικς Αντρέα Πατσιέντζα", που σκοπό του έχει να βοηθήσει νέους δημιουργούς. Το 2000 γυρίστηκε η ταινία Paz!, βασισμένη στη ζωή και το έργο του. Μερικά από τα σημαντικότερα έργα του: Aficionados Andrea Pazienza (1981) Le Straordinarie Avventure di Penthotal (Οι εκπληκτικές περιπετειες του Πεντοθάλ) (1982) Milo Manara e Andrea Pazienza (Μίλο Μανάρα και Αντρέα Πατσιέντζα) (1982) Zanardi (1983) Perchè Pippo sembra uno Sballato (Γιατί ο Γκούφι φαίνεται ανόητος), παρωδία του ήρωα του Ντίσνεϊ) (1983) Pertini (1983), σχετικό με τον πρώην πρόεδρο της Ιταλίας Αλεσσάντρο Περτίνι Glamour Book (1984).. Tormenta (Καταιγίδα) (1985) Cattive Compagnie (Κακές Παρέες) (1985) Glamour Book 2 (1987) Pazeroticus (1987) Zanardi e altre storie (Τζανάρντι και Άλλες Ιστορίες) (1987) Pompeo (1987), ημιαυτοβιογραφικό έργο, που περιγράφει τη σχέση του με τα ναρκωτικά.Στην Ελλάδα έχουν κυκλοφορήσει δυο συλλογές με κόμικς του Πατσιέντζα: On the Road και Κακές Παρέες, από τις εκδόσεις Βαβέλ. Δείγματα της δουλειάς του Κέντρο κόμικς Αντρέα Πατσιέντζα